
Apró lépés
Budapest, 2026. október 16.
Szeptemberben 0,1%-kal növekedett a befektetési alapokban kezelt vagyon. Ami a tőzsdéket illeti: a fejlett és a fejlődő piacokon is kisebb korrekciót láthattunk; a hazai börze alul teljesítő volt. A devizapiacon a forint euróhoz képest kisebb, míg a dollárhoz képest nagyobb mértékben gyengült.
A befektetési alapok esetében az elmúlt hónapban a tőkeáramlások eredője plusz 62,5 milliárd forintot mutat. A részvény, a vegyes, de elsősorban az abszolút hozamú alapok jelentik a húzóerőt. Elmondhatjuk tehát, hogy a befektetők továbbra is a magasabb hozammal kecsegtető alapok felé irányítják megtakarításaikat. A tőkevonzás, a hozamok és az árfolyammozgások eredőjeként a BAMOSZ tagok által kezelt befektetési alapok összvagyona 32 milliárd forinttal növekedett az év kilencedik hónapjában. A hónap végén a BAMOSZ tagok mindösszesen 22.678 milliárd forintot kezeltek befektetési alapokban.

Néhány fontosabb tőkepiaci

index teljesítménye:
	RMAX
	0,39%

	MAX
	-0,79%

	BUX
	-2,50%

	MSCI DM (USD)
	-1,31%

	MSCI EM (USD)
	-0,84%


Az euró/forint, illetve a 

dollár/forint árfolyam változása:
	EUR/HUF
	0,58%

	USD/HUF
	2,67%

A pénzpiaci alapoktól közel 11 milliárd forintnyi tőke távozott a hónapban. A hozamok is csak szerényen alakultak, így végül 1,9%-kal csökkent a kategória vagyona.
A kötvényalapoknál újra tőkekiáramlást láthatunk, amelynek értéke 68,3 milliárd. Ezzel összhangban mindhárom alkategóriánál tőkekiáramlást tapasztalhatunk. A rövid futamidejű kötvények esetében ennek nagysága 65,8 milliárd forint; a hosszú futamidejű kötvényalapok esetében 0,1 milliárd; a szabad futamidejű kötvények esetében pedig 2,4 milliárd forint. A hozamok sem tudtak érdemben javítani az összképen. Mindennek hatására a nettó eszközérték 1,2 %-kal csökkent a hónap folyamán. 
A vegyes alapokhoz 47,3 milliárdnyi tőke érkezett a hónapban. Ha az alkategóriákra ránézünk, akkor jól láthatjuk, hogy az óvatos alapok esetében 8,6 milliárdnyi a tőkebeáramlás; míg a kiegyensúlyozott alapokhoz 30,4 milliárdnyi tőke érkezett. A dinamikus alapok 8,3 milliárd pluszt hoztak össze. A kategória vagyonát nem növelték a hozamok, az eredő 0,7%-os vagyonnövekedés a hónapban.
A részvényalapokhoz 29 milliárdnyi tőke érkezett. A tőzsdéken tapasztalható enyhén negatív hangulat a hozamokban is megjelent, de a kategória vagyona ezzel együtt is növekedni tudott az elmúlt hónapban 0,9%-kal.
A tőkevédett alapoktól 3,2 milliárdnyi tőke távozott a hónap során. A hozamok azonban kedvezően alakultak, így a kategória esetében a vagyonváltozás a pozitív tartományba került, igaz csak 0,1%-kal.
Az abszolút hozamú alapok továbbra is a befektetők érdeklődésének középpontjában állnak. 75,2 milliárdos értékesítés szerepel a kimutatásokban, ami a legmagasabb érték a kategóriák között. A hozamok ezúttal nem tudtak hozzájárulni a gyarapodáshoz, így a mutató mindössze 0,8%-os növekedést jelez a kategória vagyonában a hónap során.
A származtatott alapokhoz mindössze 0,2 milliárdnyi tőke érkezett a hónapban. A hozamok is hozzátettek valamelyest a szerény emelkedéshez, így 0,9%-os növekedést láthatunk a kategóriánál.
Az ingatlanalapok esetében 6,4 milliárdnyi tőkekiáramlást láthattunk a hónap során. A viszonylag kis kiáramlást a megszokott hozamok sikeresen a pozitív tartományba billentették. A nettó eszközérték 0,1%-kal növekedett a hónap folyamán.
Az árupiaci alapok esetében közel egy milliárdnyi tőke távozását láthatjuk. A hozamok ezúttal nem alakultak kedvezően, mindennek eredőjeként a vagyonváltozás mínusz 4,6% lett a hónapban, amely a legkedvezőtlenebb érték a kategóriák között.
Az elsősorban intézményi befektetők vagyonát kezelő zártkörű alapok esetében az elmúlt hónapban csupán 0,6 milliárdnyi tőke érkezett. A hozamok kisebb mértékben segítették a növekedést, de egy zártkörű alapokkal rendelkező új tag is hozzátett a növekedéshez, így végül 1,6 %-os gyarapodást könyvelhettek el az ebbe a körbe tartozó alapok.
A szerkesztők figyelmébe:

BAMOSZ

A Befektetési Alapkezelők és Vagyonkezelők Magyarországi Szövetsége (BAMOSZ) a hazai alap- és vagyonkezelő szakmát képviselő szövetség. A BAMOSZ 25 tagja összesen 29.500 milliárd forint vagyont kezel, ezen belül mintegy 22.600 milliárd forintot befektetési alapokban. A BAMOSZ honlapja a www.bamosz.hu oldalon található.

A tájékoztatóban szereplő adatok – egyéb megjelölés hiányában – a Befektetési Alapkezelők és Vagyonkezelők Magyarországi Szövetségének tagjai által szolgáltatott számokon alapulnak, és kizárólag a BAMOSZ tagjaira vonatkoznak. Az adatok tájékoztató jellegűek, azok helyességét a BAMOSZ-nak nem áll módjában ellenőrizni, ezért azokért felelősséget nem vállal.

Részletes háttértáblák a BAMOSZ honlapon találhatók:

Legfrissebb havi adatok
További információ:

Szendi Sándor
info@bamosz.hu
